**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2016 M. SAUSIO 28 D. SPRENDIMO NR. T2-22 „DĖL PRITARIMO KLAIPĖDOS MIESTO INTEGRUOTŲ INVESTICIJŲ TERITORIJOS VIETOS VEIKLOS GRUPĖS 2016–2022 METŲ VIETOS PLĖTROS STRATEGIJOS PROJEKTUI“ PAKEITIMO**

2016 m. kovo 9 d.

Klaipėda

1. **Sprendimo projekto esmė, tikslai ir uždaviniai.**

Sprendimo esmė – ištaisyti techninę klaidą, įsivėlusią Klaipėdos miesto savivaldybės tarybos 2016 m. sausio 28 d. sprendimu Nr. T2-22 patvirtintame Klaipėdos miesto integruotų investicijų teritorijos vietos veiklos grupės 2016–2022 metų vietos plėtros strategijos projekte, IX skyriaus „Strategijos valdymo ir stebėsenos tvarkos apibūdinimas“ punktų numeracijoje. Savivaldybės tarybai priėmus sprendimą ir jį paskelbus Klaipėdos miesto savivaldybės tarybos interneto svetainėje bei pateikus registruoti teisės aktų registre, pastebėta, kad minėtame skyriuje yra du 25 ir du 27 punktai.

 **2. Projekto rengimo priežastys ir kuo remiantis parengtas sprendimo projektas.**

 Savivaldybės administracijos direktorius, remdamasis Lietuvos Respublikos teisėkūros pagrindų įstatymo 18 straipsnio „Teisės aktų priėmimas ir registravimas“ 2 dalimi, kurioje teigiama, kad „priimtas teisės aktas negali būti taisomas, išskyrus po teisės akto priėmimo pastebėtas rašybos ir gramatines klaidas, nekeičiančias teisės akto turinio ir prasmės“, 2016 m. vasario 23 d. raštu Nr. TAS-40 kreipėsi į Merą prašydamas ištaisyti pateiktame registruoti dokumente techninę klaidą – pakeisti punktų numeraciją. Tačiau 2016 m. kovo 7 d. gautas Mero raštas (Nr. TAS-58, pridedamas prie aiškinamojo rašto), kuriame teigiama, kad pakeisti dokumento pakoreguojant numeraciją negalima ir pasiūlyta parengti Klaipėdos miesto savivaldybės tarybos sprendimo projektą dėl Klaipėdos miesto savivaldybės tarybos 2016 m. sausio 28 d. sprendimo Nr. T2-22 „Dėl pritarimo Klaipėdos miesto integruotų investicijų teritorijos vietos veiklos grupės 2016–2022 metų vietos plėtros strategijos projektui“ pakeitimo.

**3. Sprendimo projekto rengimo metu gauti specialistų vertinimai.**

Negauta.

**4. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**5. Lėšų poreikis sprendimo įgyvendinimui.**

Nėra.

**6. Galimos teigiamos ar neigiamos sprendimo priėmimo pasekmės.**

Teigiama pasekmė – bus ištaisyta techninė klaida. Neigiamų pasekmių nenumatoma.

PRIDEDAMA: Klaipėdos miesto savivaldybės mero 2016 m. kovo 7 d. raštas Nr. TAS-58 „Dėl tarybos sprendimo“; Klaipėdos miesto savivaldybės administracijos direktoriaus raštas „Dėl korektūros klaidų ištaisymo“, 2 lapai.

Strateginio planavimo skyriaus vedėja Indrė Butenienė